b'\n_START_ARTICLE_\nNavadna mrena\n_START_SECTION_\nOpis\n_START_PARAGRAPH_\nMrena ima podolgovato, vretenasto, bo\xc4\x8dno rahlo stisnjeno telo, pokrito z majhnimi luskami. Glava je dolga z zna\xc4\x8dilnimi podstojnimi usti in dvema paroma brk, od katerih je en par name\xc5\xa1\xc4\x8den na konici ust, en pa v koti\xc4\x8dkih ravnih, mesnatih ustnic. Te so prilagojene pobiranju hrane s tal. Hrbet ima temnej\xc5\xa1ih odtenkov rjavo-zelene, boke zlatorumene ali zlatorjave, trebuh pa bele ali svetlo rumene barve. Mladice imajo po telesu pogosto temnej\xc5\xa1e pike, ki pa kasneje izginejo. Plavuti so rde\xc4\x8dkasto-rjave ali rjavo-oran\xc5\xbene barve. Samice mrene spolno dozorijo v tretjem ali \xc4\x8detrtem letu, samci pa v petem letu. Mrene se hranijo z razli\xc4\x8dnimi li\xc4\x8dinkami nevreten\xc4\x8darjev, \xc4\x8drvi, rakci, odrasli primerki pa tudi z manj\xc5\xa1imi ribami._NEWLINE_Mrena se drsti od maja do junija v srednje globoki vodi na prodnati podlagi, kjer se zbirajo v jatah. V \xc4\x8dasu drstitve imajo te ribe po glavi in hrbtu bele drstne bradavice. Samice izle\xc5\xbeejo med 3.000 in 32.000 iker, ki jih prilepijo na kamenje. Mlade ribice rastejo po\xc4\x8dasi, saj imajo mrene relativno dolgo \xc5\xbeivljenjsko dobo. Do\xc5\xbeivijo lahko celo do 25 let in zrastejo do 90 cm.\n_START_SECTION_\nRaz\xc5\xa1irjenost\n_START_PARAGRAPH_\nMrena je zna\xc4\x8dilna talna riba hitro teko\xc4\x8dih, s kisikom bogatih rek. Njen \xc5\xbeivljenjski prostor se razteza od Pirenejev na zahodu do povodja Dnjepra na vzhodu. Poseljuje tudi nekaj rek v Angliji ter vse vodotoke donavskega pore\xc4\x8dja, kjer naseljuje mrenski, plo\xc5\xa1\xc4\x8di\xc4\x8dev in izlivni pas ter nekatere stoje\xc4\x8de vode._NEWLINE_Mrena je zaradi svoje izjemne borbenosti zelo priljubljena riba za \xc5\xa1portni ribolov. Velike mrene so samotarke, manj\xc5\xa1e pa so zdru\xc5\xbeene v jate, sestavljene iz nekaj rib. V jate se zdru\xc5\xbeujejo zgolj v \xc4\x8dasu drstitve. Starej\xc5\xa1i primerki \xc5\xbeivijo v globoki vodi, manj\xc5\xa1i pa v plitvej\xc5\xa1i.\n_START_SECTION_\nOgro\xc5\xbeenost\n_START_PARAGRAPH_\nMreno ogro\xc5\xbea predvsem umetno umirjanje toka rek z izgradnjo jezov, prav tako pa vse ve\xc4\x8dja onesna\xc5\xbeenost vodotokov. Ponekod v Evropi so za potrebe \xc5\xa1portnih ribi\xc4\x8dev \xc5\xbee za\xc4\x8deli z umetno vzrejo te vrste. Pri nas je mrena za\xc5\xa1\xc4\x8ditena z lovopustom v \xc4\x8dasu od 1. maja do 30. junija in najmanj\xc5\xa1o lovno mero, ki zna\xc5\xa1a 35\xc2\xa0cm.'